Միջազգային ֆինանսական կենտրոն

Միջազգային ֆինանսական կենտրոն (անգլ.՝ International Finance Centre, (Չինարեն), բրենդ - ifc), շենքերի կոմպլեքս, որը գտնվում է Հոնկոնգ քաղաքի կենտրոնական շրջանի ափամերձ հատվածում։ Բաղկացած է երկու երկնաքերերից («One IFC» և «Two IFC»), «IFC Mall» առևտրի կենտրոնից և «Four Seasons» 40 հարկանի հյուրանոցից։
Կոմպլեքսի մաս կազմող ամենաբարձր շենքը՝ «Two IFC», աշխարհի ամենաբարձր շենքերի ցանկում զբաղեցնում է 26-րդ հորիզոնականը, 17-րդն Ասիայում, և երկրորդը Հոնկոնգում, որը Միջազգային առևտրական կենտրոնին զիջում է ընդամենը 484 մետրով։ Կոմպլեքսը կառուցվել է «Sun Hung Kai Properties» և «MTR Corporation» ընկերությունների աջակցությամբ։ Օդանավակայան-Էքսպրեսս և Թունչհուն գծերի «Հոնկոնգ» կայարանը սպասարկում է բիզնես-համալիր։


== Միջազգային ֆինանսական կենտրոն 1 ==
Միջազգային ֆինանսական կենտրոնի կոմպլեքսում առաջին երկնաքերը՝ «One IFC», կառուցվել է 1998 թվականին, բացումը կայացել է 1999 թվականին։ Շենքի բարձրությունը 210 մետր է, 38 հարկանի է, ընդհանուր տարածքը կազմում է 72 850 մ²։ Այն չորս գոտում սպասարկվում է 18 արագընթաց մարդատար վերելակներով։ Շենքը տեղավորում է մոտավորապես 5000 մարդ։ Շենքի նախագծմամբ զբաղվել է «Rocco Design Architects» ընկերությունը, «Cesar Pelli & Associates»-ից Սեզար Փելլին պատասխանատու էր ճարտարապետության համար, իսկ կառուցապատման համար Ասիայի ամենախոշոր ընկերությունը՝ «Sun Hung Kai Properties»։
Միացյալ Նահանգների Նյու Ջերսի նահանգում կա նմանատիպ երկնաքեր՝ «30 Hudson Street», որի վրա աշխատել է նույն ճարտարապետը։


== Միջազգային ֆինանսական կենտրոն 2 ==
Երկրորդ երկնաքերը պլանավորվել էր դեռևս 1996 թվականին։ Կառուցումն սկսվել է 2000 թվականին և ավարտվել 2003 թվականին։ Նախագծի հեղինակը կրկին Սեզար Փելլին է, այս շենքը՝ 412 մետր բարձրությամբ, ներկա պահին բարձրությամբ երկրորդն է Հոնկոնգում։
Շենքը 88 հարկանի է, որից 22-ն առևտրային հարկեր են։ Ամենաբարձր գրասենյակային հարկերը վաճառվում կամ վարձակալվում են տարբեր ընկերությունների կողմից։ Օրինակ՝ Հոնկոնգի ֆինանսական վարչությունը 2001 թվականին 55, 56 և 77-88 հարկերը գնել է 3,7 միլիարդ դոլարով։ 55-րդ հարկում կա ցուցահանդես՝ նվիրված Հոնկոնգի մետաղադրամների պատմությանը և Հոնկոնգի ֆինանսական վարչության գրադարանին, որոնք այցելուների համար բաց են գրասենյակի աշխատանքային ժամերին։


== «Four Seasons» հյուրանոցների ցանց ==
«Four Seasons» հյուրանոցի կառուցումն սկսվել է 2002 թվականին և ավարտվել 2005 թվականի հոկտեմբերին։ Հյուրանոցը բաղկացած է երկու աշտարակներից՝ 165 և 205 մետր բարձրությամբ՝ համապատասխանաբար 42 և 55 հարկերով։ Առաջին աշտարակում գտնվում է 400 սենյակներով «Four Seasons Hotel Hong Kong» հյուրանոցը, իսկ երկրորդում՝ «Four Season Place» հյուրանոցը, որը նախատեսված է երկարատև հանգստի համար։


== Առևտրի կենտրոն ==
«IFC Mall»-ը գտնվում է Միջազգային ֆինանսական կենտրոնի չորսհարկանի ստիլոբատային մասում։ Այնտեղ է գտնվում Հոնկոնգի առաջին «Apple» խանութը։


== Մշակույթում ==
«Two IFC» աշտարակը հայտնվել է «Լարա Քրոֆթ։ Դամբարաններ թալանողը 2։ Կյանքի օրորոց» ֆիլմում։
«Խավարի ասպետը» ֆիլմում Բեթմենը Լաոյին առևանգելու օպերացիայի ժամանակ նախատեսում է «2 IFC» աշտարակից գնալ «1 IFC» աշտարակը։
2003 թվականի հոկտեմբերից նոյեմբեր ընկած ժամանակահատվածում «Financial Times»-ը, «HSBC»-ն և «Cathay Pacific» ընկերությունները շենքի ճակատին տեղադրել են 19,000 մ² և 230 մետր երկարությամբ գովազդներ։ Գովազդը տարածվում էր ավելի քան 50 հարկերից՝ այն դարձնելով ամենամեծ գովազդը, որը երբևէ տեղադրվել է երկնաքերի վրա։


== Թվաբանությունում ==
88 - «2 IFC» աշտարակի հարկերի թիվն է, որը չինական թվաբանությունում բարեհաջող լինելու նշան է, քանի որ 88 հիերոգլիֆը նման է կրկնակի երջանկության հիերոգլիֆին։
«2 IFC» աշտարակում բացակայում են 4 թիվը ներառող հարկերը՝ 14 և 24։ Դա պայմանավորված է 4 թվի վերաբերյալ սնահավատությամբ՝ տետրաֆոբիա։


== Պատկերասրահ ==

		
		
		
		
		
		
		
		


== Տես նաև ==
Աշխարհի ամենաբարձր շենքերի ցանկ
Ասիայի ամենաբարձր շենքերի ցանկ


== Ծանոթագրություններ ==


== Արտաքին հղումներ ==
Միջազգային ֆինանսական կենտրոն 2-ը Հոնկոնգում
Միջազգային ֆինանսական կենտրոն, տեսարան տիեզերքից(անգլ.)
Միջազգային ֆինանսական կենտրոնի կայք(անգլ.)
«Emporis»-ի՝ «2 ifc»-ի շինարարական հարթակ(անգլ.)
«Four Seasons» հյուրանոց (Հոնկոնգ)(անգլ.)